《小园杏花烂漫与客携酒酌其下至醉》
明代·胡应麟

墙头昨夜春风颠，醉著接䍦花下眠。东方欲曙忘晨飧，应门何客来翩翩。

城东郭君履欲穿，手持三百青铜钱。要我为客开琼筵，水晶之壶白玉盘。

银筝翠管张哀弦，吴姬度曲越女弹。相将载酒临西园，西园万树红照天。

杏花朵朵含春烟，随风故落苍苔前。恍如红雪堆青钱，摘花浸酒酬清酣。

主人劝客客不言，人生岂得长朱颜。眼前有酒不尽欢，参差白发来相缠。

君不见相如卧病归文园，笑杀长安群少年。又不见子云寂寞耽草玄，日暮何人回酒船。

何如醉挟双婵娟，玉山酩酊长花前。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。